Magnus Heunicke (S), 2025-03-25:
Tak for det.
Lovforslaget her er, som det også helt korrekt er blevet nævnt, en juridisk teknisk tilpasning af reglerne for det, der jo kaldes det udvidede producentansvar, og det handler om elektronikområdet.
Det er en egentlig en ændring af regler, som vi har haft i dansk ret siden 2005, og hvorfor har vi dem?
Det har vi, fordi elektronik på et tidspunkt bliver til affald, når vi er færdige med at bruge det, og det affald indeholder stoffer, som kan være problematiske for miljøet.
Samtidig er der også nogle vigtige ressourcer, der ligger inde i det her elektronikaffald, og derfor har vi allerede i lang tid haft det, der hedder udvidet producentansvar, på hele det her område.
Hvad betyder det?
Det betyder, at producenterne, der laver den her elektronik, har ansvar for de produkter, når produkterne bliver til affald.
Hvorfor er det smart?
Det er jo smart, fordi de så også har et økonomisk incitament, udover hvad der ellers kan være, til at designe deres produkter, således at de er nemme at håndtere, også når de bliver til affald og man kan tage de dele ud, der kan genbruges, og sørge for, at de bliver genbrugt, og at andet så kan bortskaffes på anden vis.
Det er det, der ligger i det her.
Det er simpelt hen målet at få mindre affald og selvfølgelig også mindre farligt affald og også at ressourcerne, altså de ting, der er af værdi i den udtjente elektronik, så kan genanvendes i nye produkter.
I forhold til debatten om det, vi kalder cirkulær økonomi, så handler det jo om, at det er sådan, at vi i dag har alt for meget brug og smid væk.
Så hvis vi vil sætte handling bag ordene om at passe bedre på vores jordklode og bedre på vores ressourcer og bruge de ressourcer, der kan genbruges igen og igen, så er det her altså vejen frem.
Hvad skal det her lovforslag så gøre godt for?
Og hvis man tror, at elektronik kun udvikles, produceres, sælges og håndteres i ét land, f.eks. i Danmark og kun i Danmark, eller kun i Tyskland eller kun i Frankrig, så tager man fejl.
Vi er et stort marked, og det elektronik, vi køber i Danmark, eller som vi producerer og udtænker i Danmark – vi har jo også danske elektronikvirksomheder – skal også kunne konkurrere og produceres og sælges i vores nabolande, altså i hele EU.
Det er derfor rigtig godt for Danmark, at vi har nogle faste regler, der gælder hele EU.
Der er altså et direktiv fra EU, som vi her skal implementere.
Ændringen i direktivet gør det klart, hvornår forskellige produkttyper med tiden bliver omfattet af direktivet.
Der har fra talerstolen her været nævnt solceller, og det er helt korrekt, og det kan jeg godt bekræfte, nemlig at ændringen i direktivet gør det klart, at solceller har været omfattet af direktivet siden 2012.
Det vil sige, at siden dengang har solcelleproducenterne været forpligtet til at betale for indsamling, affaldsbehandling osv. af solceller, der har været i omsætning siden 2012.
Og det er jo selvfølgelig, siger jeg med min egen husmandsberegning, langt, langt, de fleste af solceller, vi har i Danmark.
Formålet med den her præcisering er så, at EU vil forsøge at forhindre, at direktivets bestemmelser uretmæssigt kan have tilbagevirkende kraft, og man vil forhindre, at solcelleproducenterne kommer til at betale for årene før 2012, hvor de ikke var omfattet af direktivet.
Der var en formulering i et tidligere EU-direktiv, som kunne tolkes på den måde, at det havde virkning tilbage.
Det betyder så også, at vores danske regler også skal tilpasses i overensstemmelse hermed.